b'\n_START_ARTICLE_\nKafiristan\n_START_SECTION_\nHist\xc3\xb2ria\n_START_PARAGRAPH_\nAlexandre el Gran va passar breument per la regi\xc3\xb3 i va fer campanya a la vall del Kunar. Una llegenda diu que els kafirs s\xc3\xb3n descendents dels soldats macedonis. Les primeres indicaci\xc3\xb3ns situen en aquestes terres el regne de Kamboja, i el poble dels kambojes \xc3\xa9s esmentat a les inscripcions d\'Asoka._NEWLINE_Al comen\xc3\xa7ar l\'era cristiana forma part de l\'Imperi Kuixan, forman el regne kushana i budista de Kapi\xc5\x9ba Janapada, amb el Lamakam (despr\xc3\xa9s Laghman) al sud. El peregr\xc3\xad xin\xc3\xa8s Hiuen Tsang que va visitar Kapisa el 644 l\'anomena Kai-pi-shi(h) i diu que era un regne pr\xc3\xb2sper regit per un rei budista kshatriya que tenia sobirania sobre diversos estats ve\xc3\xafns com Lampaka, Nagarahara, Gandhara, Banu i altres. Kapisa i era coneguda per les seves cabres i les seva pell; els cavalls de la ra\xc3\xa7a local tamb\xc3\xa9 eren apreciats i una colla d\'aquestos fou enviat com a present a l\'emperador xin\xc3\xa8s Tai-Tsung pel rei de Chi-pin (Kapisa). Aquestos cavalls de Chi-pin (Ki-pin) eren realment els famosos cavalls de la casta. Hiuen Tsang diu que el pa\xc3\xads produ\xc3\xafa tota mena de cereals, fruites i una arrel perfumada anomenada Yu-kin; el poble vestia roba de llana i de pell, i monedes d\'or, plata i coure. S\'han trobat objectes procedents de lloc molts llunyans. Els kafirs d\'aquesta \xc3\xa8poca foren empenyuts cap a les muntanyes del nord. _NEWLINE_Els primers musulmans que s\'hi van acostar foren els saff\xc3\xa0rides al final del segle IX quan van dominar el Kabulistan i Pandjhir. Fins al segle IX Kapi\xc5\x9bi fou la segona capital de la dinastia hindush\xc3\xa0hida de Zabulistan_NEWLINE_L\'Hudud al-alam descriu el pa\xc3\xads de Bolor (xin\xc3\xa8s Po-lo) com un gran regne governat pel Bulurin Shah, fill del sol. Posteriorment l\'extensi\xc3\xb3 del Kafiristan fou m\xc3\xa9s limitada a la zona entre la vall del Pandjhir i la serralada del Chitral. Els pobles que hi vivien eren indoeuropeus barrejats amb poblacions m\xc3\xa9s antigues indoiranianes; la llengua dels kafirs \xc3\xa9s part del grup d\xc3\xa0rdic seva llengua _NEWLINE_Al segle XI el sultanat gazn\xc3\xa8vida va actuar en aquest territori. El 1020/1021 Mahmud de Gazni va fer campanya a la zona "contra els adoradors del lle\xc3\xb3". L\'historiador gazn\xc3\xa8vida Bayhaki esmenta al pa\xc3\xads com a Kator o Katwar. Gardizi anomena aquestes terres les valls de Kirat i de Nur._NEWLINE_Marco Polo l\'anomena Pasciai i diu que era un pa\xc3\xads d\'id\xc3\xb2latres a 10 dies al sud de Badakhxan, per\xc3\xb2 personalment no va visitar la regi\xc3\xb3 i va recollir el relat de l\'expedici\xc3\xb3 de 1260 del general mongol Nekuder que va anar del Badakhshan al Chitral i al Caixmir; els pashais eren un grup que vivia a l\'extrem sud-oest del Kafiristan (en la relaci\xc3\xb3 de l\'expedici\xc3\xb3 musulmana de 1582 es diu que al segle XVI els kafirs parlaven pashai)._NEWLINE_El 1390 en l\'expedici\xc3\xb3 a l\'\xc3\x8dndia de Tamerl\xc3\xa0, els habitants d\'Andarab li van demanar castigar les depredacions dels katrors i siyah-push i va fer una expedici\xc3\xb3 al Kafiristan; una part de les seves forces va caure en una emboscada i finalment es va haver de retirar. El tim\xc3\xbarida Mahmud Mirza ibn Abi Said (mort el 1495) va fer dues expedicions. Baber va deixar una descripci\xc3\xb3 del Kafiristan del sud; el mateix sult\xc3\xa0 va fer algunes incursions a la zona (1507/1508) i el 1520 alguns caps kafirs se li van sotmetre i li van regalar vi, per\xc3\xb2 degu\xc3\xa9 ser de manera temporal. Muhammad Haydar Dughlat, despr\xc3\xa9s conqueridor de Caixmir, va fer una expedici\xc3\xb3 (1527/1528) al que va anomenar Buluristan. El 1582 Akbar el Gran va enviar una expedici\xc3\xb3 al Katwar dirigida pel seu germ\xc3\xa0 Muhammad Hakim (mort 1584 o 1586) governador de Kabul, que va operar a tot el sud-oest del Kafiristan._NEWLINE_Despr\xc3\xa9s la regi\xc3\xb3 no torna a ser esmentada fins al segle XIX quan els brit\xc3\xa0nics se\'n van comen\xc3\xa7ar a interessar i Mountstuart Elphistone en va deixar una descripci\xc3\xb3. El primer que va entrar al pa\xc3\xads fou el coronel Lockhart (1885-1886). El capit\xc3\xa0 George Scott Robertson (despr\xc3\xa9s Sir George Scott Robertson), un brit\xc3\xa0nic que despr\xc3\xa9s fou oficial pol\xc3\xadtic a Chitral, va explorar la regi\xc3\xb3 el 1890-1891, que tenia una organitzaci\xc3\xb3 tribal i olig\xc3\xa0rquica amb consells d\'ancians (jasts) i 13 magistrats amb poder executiu elegits cada any (anomenats ur o urir); hi havia homes lliures i esclaus (baris); les dones estaven en inferioritat i la polig\xc3\xa0mia era general; el matrimoni era exog\xc3\xa0mic fora del clan. Fou la darrera persona que va observar la cultura local politeista abans de la conversi\xc3\xb3 al Islam._NEWLINE_Encara que alguns subgrups com els Kam pagaven tribut a Chitral, la major part va quedar per Afganistan quan la frontera fou delimitada el 1893 per la l\xc3\xadnia Durand (de Sir Mortimer Durand). El 1895 o 1896 l\'emir de l\'Afganistan va envair el pa\xc3\xads, i va convertir als seus habitants a l\'islam (1896); el poble del territori que s\'anomenava a si mateix Camoj o Camoz (era esmentat com a kafirs pels estrangers), va rebre el nom de nuristanis (els il\xc2\xb7luminats) i el pa\xc3\xads Nuristan (Pa\xc3\xads de la llum). A la meitat del segle XX tenia uns 50.000 habitants.'